"Klank is my werk en elke dag op radio is anders" - Solidariteit GildesSolidariteit Gildes "Klank is my werk en elke dag op radio is anders" - Solidariteit Gildes
Tuis / Gilde Artikels / "Klank is my werk en elke dag op radio is anders"
"Klank is my werk en elke dag op radio is anders"
Woensdag | 14 November | 2018
Wees bereid om hard te werk en kweek 'n dik vel, maar elke dag is anders en perfek vir kreatiewe geeste.
Dit is die mening van twee bekende Afrikaanse stemme op radio met wie Solidariteit Wêreld oor hul werk gepraat het.
"My werk is klank. Ek werk in 'n medium wat 'blind' is, en daarom is klank uiters belangrik in radio. Die gebruik van klank, die manier waarop jy jou stem op die lug gebruik, als moet 'n prentjie kan skets vir die persoon wat luister," sê Ettienne Ludick, 'n radio-omroeper en regisseur by RSG. "Dis nie net 'n eenvoudige 'praat en word betaal'-werk nie. Die regiekant van my werk behels voorbereiding, die soek van stories, musiek, sport en dies meer vir uitsending. Dis basies die versamel van inligting, die verwerking daarvan en die uitsaai daarvan op die lug."
Ettienne beklemtoon dat die "op-die-lug-wees" nie die enigste tyd is wat hy werk nie. "Hoewel ek slegs drie ure per dag op lug is – en mense dink ek werk net daai drie ure! – is daar baie meer wat agter die deur op jou wag. Daar is ure se voorbereiding, skedulering en dies meer voordat jy op lug kan gaan."
Esmarie Yssel se werk is ontsaglik dinamies en sy vervul vele rolle by Pretoria FM. "Eerstens is ek medeaanbieder van Klankkoerant Oggend. Dit behels die reël van programinhoud, verkeersnuus en interaksie tussen aanbieders.
"Ek soek stories wat aktueel van aard is vir al drie ons aktualiteitsprogramme, maar Klankkoerant Middag is merendeels my fokus wat programregie betref. Dit sluit in enige hardenuusstorie wat die gesprek van die dag is.
"Nadat die stories geïdentifiseer is, word daar woordvoerders gesoek, dit word in die nuuskantoor bespreek en die persoon of persone word dan geskakel om tye te bevestig. Dit is dan die inhoudsregisseur se verantwoordelikheid om toe te sien dat daar 'n inleiding geskryf en vrae vir die omroeper uitgewerk word. Daarmee saam maak ek seker elke joernalis in die nuuskantoor se stories is betyds vir die program."
Verder dek sy ook stories in die veld, lees nuus, subredigeer nuusbulletins, twiet die inhoud van die Klankkoerant-programme, skryf advertensies vir uitsending en vervul 'n ondersteuningsrol tydens sekere buite-uitsendings.
So, wat geniet hulle die meeste van hul werk?
"Elke dag is anders. Die omgewing waarin jy werk ─ veral by RSG is 'n enorme poel van kreatiwiteit ─ dus werk ek elke dag in 'n mengelmoes van kreatiewe mense, elk met 'n ander aanslag tot presies dieselfde ding. Dit laat jou na ander dinge kyk as jy besig is met 'n program, en gee jou ook daai ekstra kreatiewe inspuiting wat nodig is om 'n sukses in die bedryf te word. Dit gebeur gereeld dat ons mekaar se oor vra om na iets te luister, of om 'n storie vir mekaar uit te pluis."
Ettienne sê die ander ding wat hy baie geniet is om met sy gunsteling-genres te werk. "Musiek, sport en die luisteraars. Jy is elke dag deel van mense wat jy nog nie in lewende lywe ontmoet het nie se dag-tot-dag-bestaan, en êrens maak jy dalk 'n verskil of kry mense aan die praat."
Esmarie geniet dit om deurlopend te ontwikkel en haar vaardighede te verbeter. "Pretoria FM gooi 'n mens aan die diep kant in, sodat jy uit jou gemaksone kan beweeg. Ek wou slegs ontwikkel as inhoudsregisseur, maar is ook as nuusleser en omroeper ingelyf ─ en dít binne drie jaar. Ek geniet dit om op my voete te dink, om stories te soek, om nuwe woordvoerders en bronne op te spoor, om te skryf, om Afrikaans behoorlik en suiwer te gebruik, om insae te hê in ons programinhoud en ek geniet die energie en interaksie in die nuuskantoor terdeë."
"Wat ek die meeste van my werksplek as sodanig waardeer, is dat ek hier onbeskaamd 'n Christen kan wees en my Christenskap kan uitleef omdat ons bestuur en personeelkorps almal onbeskaamd Christelik is."
En die onafwendbare uitdagings?
Volgens Ettienne is dit nogal ietwat van 'n toets om elke dag vars en nuut te klink. "Dis nie so maklik soos dit klink nie. 'n Gesoute aanbieder het eendag gesê die uitdaging is om jou program só maklik te laat klink dat die ou wat luister moet dink hy kan dit self sommer lag-lag doen.
"In werklikheid gaan daar sowat een-en-'n-half tot drie ure se voorbereiding per uitsaai-uur se werk in. So, vir my is een van die grootste uitdagings tydbestuur. Ek is egter nie werklik die beste as dit daarby kom nie, en ek vind dat ek baie aande laat sit en werk om die volgende dag se voorbereiding gedoen te kry, of om my volgende sport- of musiekprogram se skedulering reg te kry."
Esmarie voer aan dat die ure soms 'n pyn kan wees. "Ek werk van 5:00 soggens af en ek is nie die sterkste in die oggend nie. My grootste uitdaging is my ure en om my roetine daarby aan te pas.
"Ek is ook baie ongeduldig met myself wanneer ek foute maak wanneer ek nuus lees en dan net daar en dan 'n kopskuif moet maak om die nuusbulletin verder vlot aan te bied. Negatiewe kommentaar van luisteraars sal seker vir geen omroeper lekker wees nie. Dit is moeilik om te aanvaar dat mense aanvallend en venynig kan wees, meestal ongeregverdig. Dit leer my wel om sterk te staan, aan te gaan en my werk na die beste van my vermoë te doen."